ΙδΕΚ

Pre-Seed Webinar
2024-09-06 10:00 - 11:30 (Europe/Athens)

Webinar για τη Νέα Πρόσκληση Υποβολής Προτάσεων Co-Develop (CODEVELOP/0824)
2024-09-18 10:00 - 11:00
Το Ίδρυμα Έρευνας και Καινοτομίας (ΙδΕΚ), σε συνέχεια της ανακοίνωσης της Πρόσκλησης CODEVELOP/0824, διοργανώνει webinar για παρουσίαση της πρόσκλησης και επίλυση αποριών αναφορικά με τους κανονισμούς και τις προϋποθέσεις συμμετοχής στο πρόγραμμα στις 18 Σεπτεμβρίου 2024 και ώρα 10πμ.
Το webinar θα πραγματοποιηθεί διαδικτυακά, μέσω της πλατφόρμας ZOOM. Οι ενδιαφερόμενοι θα πρέπει να εγγραφούν εκ των προτέρων εδώ, το αργότερο μέχρι τις 18 Σεπτεμβρίου 2024 και ώρα 9:30μμ.
Κατόπιν εγγραφής οι ενδιαφερόμενοι θα λάβουν ηλεκτρονικό μήνυμα με την επιβεβαίωση της εγγραφής τους και οδηγίες για συμμετοχή στο webinar.
Οι ενδιαφερόμενοι, συστήνεται όπως μελετήσουν το κείμενο της Πρόσκλησης Υποβολής Προτάσεων και να υποβάλουν εκ των προτέρων τυχόν ερωτήσεις, κατά την εγγραφή τους στο webinar, στο τελευταίο μέρος της φόρμας εγγραφή στο πεδίο «Questions & Comments».
Σημειώνεται ότι το webinar θα διεξαχθεί στα ελληνικά και η συμμετοχή είναι χωρίς χρέωση.
Για περαιτέρω πληροφορίες, οι ενδιαφερόμενοι μπορούν να απευθύνονται στο Κέντρο Εξυπηρέτησης Συνεργατών του ΙδΕΚ στο τηλέφωνο 22205000 και στο ηλεκτρονικό ταχυδρομείο support@research.org.cy.

European Researchers’ Night 2024
2024-09-27 08:30 - 22:00
Mark your Calendar: Το European Researchers’ Night επιστρέφει στην Κρατική Έκθεση στις 27 Σεπτεμβρίου!
«Mission Possible»: Ζωντανά πειράματα, διαγωνισμοί και διαδραστικά παιχνίδια

Με σύνθημα «Mission Possible: Researchers on Board for an Inclusive and Sustainable Future», το European Researchers’ Night επιστρέφει για 18η χρονιά, την Παρασκευή 27 Σεπτεμβρίου, στην Κρατική Έκθεση στη Λευκωσία.
Από τις 08.30 το πρωί μέχρι και τις 10 το βράδυ, μικροί και μεγάλοι αναμένεται να ζήσουν μία συναρπαστική εμπειρία, στην ετήσια γιορτή της επιστήμης, της έρευνας και της καινοτομίας. Η εκδήλωση διοργανώνεται, όπως κάθε χρόνο, από το Ίδρυμα Έρευνας και Καινοτομίας (ΙδΕΚ), σε συνεργασία με τους κυριότερους φορείς της έρευνας, της καινοτομίας και των επιχειρήσεων της χώρας και τελεί υπό την αιγίδα του Προέδρου της Κυπριακής Δημοκρατίας, κ. Νίκου Χριστοδουλίδη.
Ο θεσμός αποτελεί μια πρωτοβουλία της Ευρωπαϊκής Επιτροπής (ΕΕ) και πραγματοποιείται ταυτόχρονα σε περισσότερες από 23 χώρες και 400 πόλεις εντός και εκτός Ευρώπης, με στόχο την προώθηση της κουλτούρας της έρευνας, τη διασύνδεση της επιστήμης με την κοινωνία και της καινοτομίας, καθώς και την ανάδειξη της ερευνητικής δραστηριότητας που διεξάγεται από τα πανεπιστήμια, τα κέντρα αριστείας και τις καινοτόμες επιχειρήσεις.
Κεντρικό θέμα της εκδήλωσης είναι και φέτος οι θεματικές που αφορούν στις 5 Αποστολές της ΕΕ για την ανάπτυξη καινοτόμων λύσεων στις ακόλουθες παγκόσμιες προκλήσεις: 1) Προσαρμογή στην Κλιματική Αλλαγή, 2) Καρκίνος, 3) Υγιείς Ωκεανοί, Θάλασσες και Παράκτια και Εσωτερικά Ύδατα, 4) Κλιματικά Ουδέτερες και Έξυπνες Πόλεις και 5) Υγεία Εδάφους και Τροφίμων.
Στο πλαίσιο του European Researchers’ Night, επιστήμονες, ακαδημαϊκοί, ερευνητές/τριες και startuppers, θα αφήσουν για λίγο τους χώρους εργασίας τους και θα παρουσιάσουν στο ευρύ κοινό τις δράσεις και τα επιτεύγματά τους. Στον χώρο της Κρατικής Έκθεσης το κοινό θα μπορεί να περιηγηθεί σε περισσότερα από 60 περίπτερα στελεχωμένα από επιστήμονες, ενώ θα έχει την ευκαιρία να παρακολουθήσει διαδραστικά πειράματα με τη χρήση τεχνολογίας, πολυμέσων και προσομοιώσεων, καθώς και να χρησιμοποιήσει επιστημονικό εξοπλισμό σε ένα πλούσιο πρόγραμμα δραστηριοτήτων, παιχνιδιών, διαγωνισμών και ψυχαγωγικών δράσεων.
Φέτος, για πρώτη φορά, θα δοθεί η ευκαιρία στους λάτρεις της επιστήμης να παρακολουθήσουν εξ’ αποστάσεως την κεντρική σκηνή της εκδήλωσης σε ζωντανή σύνδεση από την Κρατική Έκθεση μέσα από τα κανάλια του ΙδΕΚ σε Facebook και YouTube μέσω της υπηρεσίας live streaming.
Για περισσότερες πληροφορίες, οι ενδιαφερόμενοι μπορούν να επισκεφθούν την ιστοσελίδα του ΙδΕΚ: www.research.org.cy ή και τη σελίδα του στο Facebook: https://www.facebook.com/ResearchAndInnovationFoundationCy
Η εκδήλωση διοργανώνεται στο πλαίσιο του Ευρωπαϊκού Έργου «MISSION POSSIBLE: RESEARCHERS ON BOARD FOR AN INCLUSIVE AND SUSTAINABLE FUTURE» με Αρ. Συμβολαίου 101160964, το οποίο χρηματοδοτείται από το Πρόγραμμα «Ορίζοντας Ευρώπη» της Ε.Ε. για Έρευνα και Καινοτομία 2021-2027.
Την εκδήλωση στηρίζουν ως χορηγοί επικοινωνίας το Συγκρότημα ΔΙΑΣ, η τηλεόραση Sigma και το ΚΥΠΕ.
